Tinongtong ni Jesos naychirin,
“No ibahey ko dyinyo,
ki oyod.
No tawo a dya somdep do rowanganaw no koral no karniro as komayat do matarek a ayaman,
iya,
ki manakanakaw kan tolisan.
Ki iyaw mangay-aywanaw so karniro,
somdep do rowanganaw,
as kan iyaw pasdepen no para bantayaw.
Do kadngey dan karniro na saw so kapanawag naw,
ki nanyeng sa mangay dya.
Tawagan na sanchi a katakatayisa do ngarangaran da,
as kaihtot narana sira a yangay a pagaraben.
An maihtot narana sa tabo dyira naw,
iya danaw soro da,
as kasarono da syan karniro na saw,
ta chapapatak daw timek naw.
Onotan daba polos matarek a manawag sira,
basbāli a mayyayo sa,
ta mailasin dabaw timek no matarek.”
Nyaw pangārig a inchirin ni Jesos dyira,
ki naawātan daba polos chakey na batahen.
As dawa,
pinirwa danan Jesos naychirin dyira a kāna,
“No ibahey ko dyinyo,
ki oyod.
Yaken rowangan a asdepan dan karniro.
As siraw nanmanma kan yaken a sin-aaywan so karniro,
ki manakanakaw sa kan tolisan sa.
Ki maganay,
ta inanohdan da saban karniro ko saya.
“On,
yaken rowangan.
Aran sino a somdep dyaken,
ki maisalākan.
Ta iya,
ki akmas karnirwaw a napalobōsan a somdep mana mohtot a manta so pagaraban na a abwa polos kamwamwan na.
Ki iyaw no manakanakawaw,
ki aba polos panggep na,
an dya mangay a manakanakaw,
mangdiman,
as kan mangrārayaw.
Ki an yaken,
mangay ako a manoroh dyirad tawotawo saw a karniro ko so byay da a abos pandan kan abwa polos so pagkorāngan.
“Yaken maganay a magay-aywan so karniro.
Sisasagāna ako a mangisalākan siras karniro ko a aran pakadimanan ko.
No dya oyod a akin dyira siras karnirwaw a tod a machitangtangdan a omchidechideb sira,
ki anchan maboya na a maypasngen lobwaw a maranggas,
ki tod a mayyayo,
ta dyira na sabaw karnirwaw.
On,
inonolay na sa a rārayawen kan paychawpiten no lobwaw.
No paynamotan na mayyayo no machitangtangdanaw,
ki machitangtangdan lang.
Ibidang na saba a mapateg dya.
“Yaken maganay a magay-aywan so karniro.
On,
yaken kan siraw karniro ko,
ki maysinchachapatak kami a
akmas kapaysinchapatak namen kan Āmang ko.
Sisasagāna ako a mangisalākan siras karniro ko a aran pakadimanan ko.
Ki myan pa saw tawotawo ko a mayarig do karniro ko saya a abo pa dya koral.
Machita ko sa pawnoten tan machirāman sa dyirad dya saya kan tan aran sira,
ki madngey danchiw timek ko.
Tan komwan,
asa dana sanchi a bonggoy kan asa dananchiw mangaywan dyira.
“Taywara chadaw yaken ni Āmang ko maynamot ta itoroh ko byay ko a madiman tan mirwa konchya mabyay.
Ki masigorādo a abaw makadiman dyaken,
an dya yaken mismo akin plāno sya.
Myan toray ko an anchan āngo kadiman ko kan kapirwa kwa mabyay,
as kan nyaya,
ki inbilin no Dyos dyaken.”
Nyaw binata ni Jesos.
Ki do dawri,
tominbod a minirwaw nakapaychakarwan pangtoktwan dan Jodyowaw maynamot dyira dya saya chirin ni Jesos.
Āro dyiraw nakabata sya a kon da,
“Linoganan no dimonyo!
Āngo ta adngeyen taw magattitaya?”
Ki siraw kadwanaw dyira,
ki binatabata da a kon da,
“Iyaw tawowaw a linoganan dimonyo,
ki makapaychirin abas akma syay.
Maypāngo kaitoroh no dimonyos kapakaboyan bolsek a tawo?”